དེ་ཡང་འགྲེལ་ལས་ཉམས་སུ་ལེན་པའི་དུས་ན་དྭངས་མའི་ཐིག་ལེ་ལ་བརྟེན་ནས་སྙིགས་མའི་ཐིག་ལེ་བཙོན་དུ་འཛིན་དགོས་པ་ཡིན་ཏེ་སྙིགས་མ་རྐྱང་པས་ལུས་ཀྱི་ཡོན་ཏན་ཙམ་ལས་མི་འབྱུང་ལ།དྭངས་མས་སེམས་ཀྱི་ཡོན་ཏན་སྣ་ཚོགས་འབྱུང་བས་དེས་ཟིན་པ་གལ་ཆེ་ཞེས་གསུངས་པ་དེའི་དོན་ནི།སྙིགས་མའི་ཐིག་ལེ་ལ་བརྟེན་ནས་ཟག་བཅས་ཀྱི་བདེ་བ་རང་རྒྱུད་ལ་སྐྱེས་ཙམ་ན་ཆགས་པའི་དབང་གིས་བདེ་བ་དེའི་རྗེས་སུ་མི་འགྲོ་བར་བདེ་བ་དེའི་སྐབས་སུ་དྭངས་མའི་ཐིག་ལེ་དལ་ཙམ་ངོ་འཕྲོད་པ་དེའི་རྒྱུན་སྐྱོངས་དགོས་བར་བསྟན་པ་མིན་ན་སྙམ།ཁ་ཅིག་གིས།སྙིགས་མ་རྐྱང་པ་ལ་མངོན་པར་ཞེན་ནས་ཉམས་སུ་ལེན་ཏེ་མཐར་ཐུག་གི་ཡོན་ཏན་སྐྱེ་བར་མི་འགྱུར་རོ་ཞེས་གསུངས་སོ།